Document ID: 32005D0860

POLITIKAS UN DROŠĪBAS KOMITEJAS LĒMUMS ACEH/1/2005
(2005. gada 15. novembris)
par Eiropas Savienības Uzraudzības misijas Acehā (Indonēzija) (Acehas Uzraudzības misija - AUM) līdzdalībnieku komitejas izveidi
(2005/860/EK)
POLITIKAS UN DROŠĪBAS KOMITEJA,
ņemot vērā Līgumu par Eiropas Savienību, un jo īpaši tā 25. panta trešo daļu,
ņemot vērā Padomes Vienoto Rīcību 2005/643/KĀDP (2005. gada 9. septembris) par Eiropas Savienības uzraudzības misiju Acehā (Indonēzijā) (Acehas Uzraudzības misija - AUM) (1), un jo īpaši tās 10. panta 3. punktu,
tā kā:
(1)
Saskaņā ar Vienotās rīcības 2005/643/KĀDP 10. panta 3. punktu Padome pilnvaroja Politikas un drošības komiteju (PDK) izveidot Eiropas Savienības Uzraudzības misijas Acehā (Indonēzija) (Acehas Uzraudzības misija - AUM) līdzdalībnieku komiteju.
(2)
Padome 2002. gada 10. decembrī apstiprināja dokumentu “Apspriedes un nosacījumi ārpus ES esošo valstu līdzdalībai ES civilās krīzes vadības operācijās”, ar ko izstrādāja kārtību trešo valstu dalībai civilās krīzes vadības operācijās, tostarp attiecībā uz līdzdalībnieku komitejas izveidi.
(3)
Līdzdalībnieku komitejai būs galvenā loma misijas ikdienas vadībā; tai jābūt galvenajam forumam visu problēmu apspriešanai, kas saistītas ar misijas ikdienas vadību; PDK, kas veic misijas politisko kontroli un stratēģisko virzību, jāņem vērā komitejas izteiktos viedokļus,
IR PIEŅĒMUSI ŠO LĒMUMU.
1. pants
Izveide
Ar šo izveido Eiropas Savienības Uzraudzības misijas Acehā (Indonēzija) (Acehas Uzraudzības misija - AUM) līdzdalībnieku komiteju (turpmāk - “LK”).
2. pants
Funkcijas
1. LK var paust viedokļus. PDK ņems šos viedokļus vērā un veic misijas politisko kontroli un stratēģisko virzību.
2. LK pilnvaras ir izklāstītas dokumentā “Apspriedes un nosacījumi ārpus ES esošo valstu līdzdalībai ES civilās krīzes vadības operācijās”.
3. pants
Struktūra
1. Visas ES dalībvalstis ir tiesīgas piedalīties LK apspriedēs. Tomēr tikai līdzdalības valstis piedalīsies misijas ikdienas vadībā. Misijā iesaistīto trešo valstu pārstāvji var piedalīties LK sanāksmēs. Arī EK Komisijas pārstāvis var piedalīties LK sanāksmēs.
2. LK regulāri saņem informāciju no misijas vadītāja.
4. pants
Priekšsēdētājs
Misijā, kas minēta 1. pantā, LK saskaņā ar apspriedēm un nosacījumiem, kas minēti 2. panta 2. punktā, vadīs ģenerālsekretāra/Augstā pārstāvja pārstāvis ciešā sadarbībā ar prezidentvalsti.
5. pants
Sanāksmes
1. LK sanāksmes regulāri rīko tās priekšsēdētājs. Ja to prasa apstākļi, pēc priekšsēdētāja ierosmes vai kāda locekļa pieprasījuma var sasaukt ārkārtas sanāksmes.
2. Priekšsēdētājs savlaicīgi izsūta sanāksmes darba kārtības projektu un izskatāmos dokumentus. Priekšsēdētājs ir atbildīgs par to, lai informāciju par LK apspriežu iznākumu nosūtītu PDK.
6. pants
Konfidencialitāte
1. Uz LK sanāksmēm un darbu attiecas Padomes drošības noteikumi. Konkrēti, LK locekļiem ir attiecīgās drošības pielaides.
2. Uz LK apspriedēm attiecas dienesta noslēpuma pienākums.
7. pants
Stāšanās spēkā
Šis lēmums stājas spēkā tā pieņemšanas dienā.
Briselē, 2005. gada 15. novembrī

Labels: 18
15
5